SA soldate se onwettige gedrag in DRK onthul  (Argieffoto) Die aard van onwettige gedrag deur lede van die Suid-Afrikaanse Nasionale Weermag (SANW) wat in die Demokratiese Republiek van die Kongo ontplooi is, is in die parlement onthul. Nosiviwe Mapisa-Nqakula, minister van verdediging, het die inligting bekend gemaak in antwoord op ŉ parlementêre vraag deur hoofman Russel Cebekhulu, IVP-LP. Hoewel die minister in die beantwoording van die vraag skokkende inligting oor die aard van die weermaglede se gedrag verskaf het, het sy nie die sluier gelig oor die omvang daarvan nie. Volgens die minister is daar deurgaans lede van die SANW in die hof weens ernstige oortredings. Sowat 59% van die sake handel oor manslede van die SANW wat kinders verwek by Kongolese vroue. Daar is egter ook SANW-lede wat aangekla word van marteling, aanranding, motorongelukke en smokkelary van diamante en vuurwapens. Sommige weermaglede wat skuldig bevind is, is uit diens ontslaan terwyl boetes, verlaging in rang en vonnisse in die detensiebarakke (DB) ook al opgelê is. Mapisa-Nqakula meen strawwe is oor die algemeen te lig, en het onderneem dat swaarder strawwe ingesluit sal word in die Wetsontwerp op Militêre Dissipline, wat eersdaags by die parlement ingedien sal word.